Gutten ble hengende fast med en stropp rundt halsen da han falt ut av en barnevogn i Akasia Paradis barnehage i Bergen 3. januar i år.

Siden da har han ligget med kritiske skader på Haukeland universitetssjukehus.

Nå melder Vest politidistrikt at gutten er død. Pressemeldingen er sendt ut i samråd med foreldrene, skriver politiet.

Etterforskningen av saken pågår fortsatt. I neste uke skal politiet gjøre nye undersøkelser av barnevognen og får bistand fra Kripos i dette arbeidet.

– Vi har gjort flere avhør i saken, og videre skal det hentes inn forklaringer fra flere, sa politiadvokat Eli Valheim til NRK torsdag ettermiddag.

DYP SORG: – Det er ufattelig vondt og trist at ett av barna i barnehagen er borte, skriver administrerende direktør Ove-Christian Fredriksen i Akasia i en pressemelding. Foto: Simen Sundfjord Otterlei / NRK

– Dyp sorg

– Akasia er i dyp sorg. Det er en forferdelig situasjon å være i. Vi er utrolig trist og lei oss for det som har skjedd, og beklager på det sterkeste overfor familien som er rammet, sier administrerende direktør Ove-Christian Fredriksen i Akasia til NRK.

Både ulykken og meldingen om dødsfallet har gått sterkt inn på de ansatte.

– Det har preget oss lenge nå, og når dette skjedde ble det selvfølgelig ekstra vondt. Spesielt for dem som jobber i barnehagen på Paradis, sier han.

Uten tilsyn

Gutten lå i en barnevogn på et soverom i småbarnsavdelingen da ulykken skjedde 3. januar. Han lå uten tilsyn av voksne.

Det er foreløpig ikke kjent hvor lenge gutten lå alene eller hvor lenge han hang i stroppen før han ble funnet.

Ettåringen var ikke bevisst da han ble funnet. Ambulansepersonell ga ham livreddende førstehjelp på stedet, før han ble fraktet til Haukeland sykehus.

I tre uker lå han med kritiske skader før han døde fredag.

Manglende rutiner

Etter ulykken kom det frem at det mangler felles rutiner for hvilket tilsyn barn skal ha i barnehagene når de sover. Ulykken har ført til at barnehager over hele Norge har gransket sine egne rutiner.

– Vi har fulgt de samme rutinene som resten av barnehagebransjen har, og har trodd og håpet at det var gode nok rutiner. Men vi må jo vurdere de på nytt, sier Fredriksen.

Akasia-barnehagene innførte «sovevakter» etter ulykken, slik at barna hele tiden har tilsyn mens de sover i vognene.

– Sånn sett har vi allerede innført endringer i praksisen vår. Men vi vil avvente politiets konklusjoner før vi kan gjøre en full gjennomgang og eventuelt innføre større endringer av rutinene våre, sier han.

LES OGSÅ: Sanner ber barnehagene skjerpe tilsynet med barn som sover